Source: https://www.postimees.ee/4100849/kohus-ei-lubanud-mait-paltsi-ja-marek-helmi-perhi-juhtide-protsessile-tunnistama
Timestamp: 2020-03-28 21:56:54+00:00
Document Index: 2266713

Matched Legal Cases: ['Kohus ', 'Kohus ', 'kohus ', 'kohus ', 'Kohus ', 'Kohus ']

Kohus ei lubanud Mait Paltsi ja Marek Helmi PERHi juhtide protsessile tunnistama - Eesti - Postimees: Värsked uudised Eestist ja välismaalt
Kohus ei lubanud Mait Paltsi ja Marek Helmi PERHi juhtide protsessile tunnistama
Mait Palts ja Margus Kurm
Harju maakohus leidis, et endine maksu- ja tolliamet juht Marek Helm ning Eesti Kaubandus-tööstuskoja peadirektor Mait Palts ei saa olla Põhja-Eesti regionaalhaigla endiste juhtide kriminaalasjas eriteadmisi omavad isikud ja keeldus nende tunnistajapinki lubamisest.
Korruptsioonikuritegudes süüdistatud PERHi endise juhi Tõnis Alliku ja ametist lahkunud endise IT-juhi Marko Kilgi kaitsja Margus Kurm kutsus täna kohtusse tunnistusi andma Mait Paltsi ja Marek Helmi. Kuid juba pärast paarkümmend minutit kestnud vaidlust oli selge, et kohus keeldub Paltsi tunnistajapinki lubamast ja Kurmil tuli helistada Marek Helmile, et viimane kohtumajja üldse kohale ei ilmuks.
Kaitsja kutsus Paltsi tunnistama asjatundjana, kes räägiks sellest, kuidas Eesti avalikus ja erasektoris toimub kliendiürituste korraldamine, kuna kriminaalasja üks süüdistuse episood puudutab Tõnis Alliku 2014. aastal Saksamaal Oktoberfestil käimist PERHi toitlustuspartneri, ettevõtte P. Dussmann Eesti OÜ kulul. Allikut süüdistatakse selle eest altkäemaksu võtmises.
Marek Helm pidi lisaks rääkima maksude optimeerimisest, kuna Marko Kilk väidab, et lasi reisibürool võltsida tema ja Alliku puhkusereiside arveid, kus sihtkohad olid muudetud, seetõttu, et tarkvarafirma Helmes soovis seda maksude optimeerimiseks.
Riigiprokurör Steven-Hristo Evestus märkis, et süüdistuses ei opereerita mõistega «kliendiüritus» ega pidanud Paltsi ja Helmi tunnistusi asjakohaseks. Evestus lisaks, et vastasel juhul tuleks kohtu ette kutsuda ütlusi andma ka Dussmann Grupi Saksamaa juhid. Prokurör leidis, et menetlus ei anna alust asjas üle kuulata asjatundjaid. «Need n-ö eksperdid ei aita kuidagi jõuda selgusele süüdistust puudutavates asjaoludes,» tõdes ta.
Kohus leidis, et Mait Paltsi, kes selle kriminaalasjaga kuidagi seotud ei ole, ei saa pidada asjatundjaks kliendiürituste korraldamises, sest selles on n-ö eksperdid kõik ettevõtete ja asutuste juhid.
Kohus leidis, et ka EMTA endine juht ei saa olla selles asjas eriteadmisi omav isik, sest see, kuidas toimub kliendiürituste korraldamine, on iga eraõigusliku ettevõtte enda otsustada ja kuna antud asi ei puuduta maksuvaidlusi, siis maksude optimeerimine ei ole tõendamist vajav asjaolu.
Paltsi ja Helmi ei saanud kutsuda ütlusi andma ka tavaliste tunnistajatena, kuna neil puudub igasugune seotus käesoleva kriminaalasjaga, samuti pole nad kokku puutunud kriminaalasjaga seotud ettevõtetega P. Dussmann Eesti OÜ ja Helmes AS.